ICHI ปิดพุ่ง 6% รับยอดขายสินค้าใหม่ – ออเดอร์ OEM แน่น โบรกฯแนะ “ซื้อ” เป้า 17 บ.
ICHI ปิดพุ่ง 6% รับผลบวกสินค้าใหม่ - ออเดอร์จาก OEM ฟากโบรกฯคาด Q2 โตเด่น รวมถึงมีแผนปรับขนาดเครื่องดื่มวิตามินและปรับราคาลงเพื่อกระตุ้นยอดขาย โบรกฯ ชูเป้า 17 บ. 
22 มิ.ย. 2564

ผู้สื่อข่าวรายงานว่าวันนี้ (22 มิ.ย.64) ราคาหุ้น บริษัท อิชิตัน กรุ๊ป จำกัด (มหาชน) หรือ ICHI ปิดตลาด อยู่ที่ระดับ 13.20 บาท ปรับเพิ่มขึ้น 0.70 บาท หรือ 5.60% โดยทำจุดสูงสุดที่ 13.20 บาท และทำจุดต่ำสุดที่ 12.40 บาท ด้วยมูลค่าการซื้อขาย 679.89 ล้านบาท

บริษัทหลักทรัพย์ กรุงศรี จำกัด (มหาชน) ระบุในบทวิเคราะห์ (13 พฤษภาคม 2564) ประเมินเกี่ยวกับ ICHI 
โดยคาดว่ากำไรสุทธิไตรมาส 2/2564 จะเติบโตได้ดีทั้งจากงวดเดียวกันของปีก่อนและจากไตรมาสที่แล้ว ทั้งนี้จากที่มีการออกสินค้าใหม่ คือ เครื่องดื่มชาเขียวกลิ่นเทอร์ปีนและน้ำด่าง 8.5 ผสมใบแปะก๊วย อีกทั้งเริ่มรับรู้รายได้จาก OEM รายใหม่ 2 ราย รวมถึงมีแผนปรับขนาดเครื่องดื่มวิตามินและปรับราคาลงเพื่อกระตุ้นยอดขาย ซึ่งขณะนี้หุ้นมีการซื้อขายที่ระดับ 19.6 เท่า P/E FY21F หรือ -1.3SD ของค่าเฉลี่ย 6 ปี
ทั้งนี้ คงคำแนะนำ “ซื้อ” และให้ราคาเป้าหมายที่ 17.0 บาท
ด้านบริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (13 พฤษภาคม 2564) ประเมินเกี่ยวกับ ICHI โดยคาดแนวโน้มไตรมาส 2/2564 จะประคองตัวถึงขยายตัวได้จากไตรมาสก่อน แม้โดนผลกระทบโควิด-19  ทั้งนี้จากการเปิดตัวสินค้าใหม่เป็นน้ำวิตามิน 1 SKUs และเครื่องดื่มเทอร์ปีน 2 SKUs ที่ทำยอดขายช่วงต้นไตรมาสได้ตามเป้า รวมถึงออเดอร์ OEM จากลูกค้าใหม่ยังมีเข้ามาแม้เลื่อนไป 1 เดือน และด้วยการเป็น High season ของธุรกิจเครื่องดื่ม อีกทั้งคาดจะเห็นการฟื้นตัวในครึ่งปีหลัง 2564 ตามการฉีดวัคซีนและมีสินค้า CBD ที่มีดีมานด์จากตลาดสูงรวมถึงบริษัทเป็น First Mover ของอุตสาหกรรม รอเปิดตัวช่วงไตรมาส 4/2564 
โดยทำให้ยังคงประมาณการกำไรปี 2564 – 2565 ที่เดิม ที่โตเฉลี่ยต่อปี 30% CAGR ราคาที่อ่อนตัวลงมายังมองเป็นโอกาสสะสมกับบริษัทที่ยังมีตัวกระตุ้น (Catalyst) หนุนโมเมนตัมกำไรต่อเนื่องใน 2 ปี ข้างหน้า
